- Det var godt nok nervepirrende. Tankbil og olien løber op i omkring en million kroner, siger ejer af tankbilen Tobias Johansen til TV2/Nord. Tankbilen fra den selvstændige olievirksomhed BTB Olie fra Læsø blev stjålet fra Læsøfærgen søndag aften den 5. februar. Mandagen efter stod ejeren af tankvognen med et problem. Udover at bilen var væk, så manglede beboerne på Læsø også olie. Det var nemlig et rigtig dårligt tidspunkt, fordi fyrene kører på højtryk. Men det var der heldigvis råd for. - Jeg fik lov til at låne en gammel tankvogn fra Hobro. Så vi fik olien ud alligevel. Vognen blev fundet torsdag eftermiddag af en ung mand i Aarhus. Han kontaktede Tobias Johansen angående en læreplads, da han havde set nummeret på bilen. - Jeg spurgte ham om han vidste, at det var på Læsø. Han troede, at det var i Aarhus, fordi bilen stod der. Bilen havde siden mandag stået på en rasteplads ved Tranbjerg nær Aarhus. Tobias Johansen kontaktede politiet, men de 24.000 liter olie til en værdi af omkring 300.000 kroner var væk. - Nu håber jeg på, at forsikringen dækker. Ellers må vi overveje, om butikken kan fortsætte, siger Tobias Johansen til TV2/Nord.

Referat:
Læsøs eneste tankbil havde været savnet i en lille uge, da den blev fundet i Aarhus.